b"\n_START_ARTICLE_\nGai Vel\xc2\xb7lei Patercle\n_START_SECTION_\nEntorn familiar\n_START_PARAGRAPH_\nEra nascut a la Camp\xc3\xa0nia, procedent d'una fam\xc3\xadlia dirigent. Vel\xc2\xb7lei descendia de Deci Magi, el l\xc3\xadder del partit rom\xc3\xa0 de C\xc3\xa0pua durant la Segona Guerra p\xc3\xbanica. De Minaci Magi, que va servir a Roma durant la guerra social, va obtenir la ciutadania en recompensa i va tenir dos fills que van ser pretors. El seu avi es va su\xc3\xafcidar a N\xc3\xa0pols l'any 40 aC. El seu pare va tenir un alt comandament en l'ex\xc3\xa8rcit, en el qual Vel\xc2\xb7lei Patercle el va succeir.\n_START_SECTION_\nCarrera militar\n_START_PARAGRAPH_\nVa comen\xc3\xa7ar la seva carrera militar al servei de Gneu Pompeu Magne i de Brut._NEWLINE_M\xc3\xa9s endavant, va acompanyar Gai C\xc3\xa8sar en la seva expedici\xc3\xb3 a l'Orient i va estar present en l'entrevista amb el rei part l'any 2. En aquests anys, va ser trib\xc3\xba dels soldats i trib\xc3\xba de camp. L'any 4, va servir amb Tiberi a Germ\xc3\xa0nia succeint al seu pare com a praefectus equitum. Durant vuit anys, va servir amb Tiberi com a prefecte o legat en diverses campanyes a Germ\xc3\xa0nia, Pann\xc3\xb2nia i Dalm\xc3\xa0cia. L'any 6 va ser elegit q\xc3\xbcestor, c\xc3\xa0rrec que va exercir l'any 7. Va tornar a Roma amb Tiberi l'any 12.\n_START_SECTION_\nRetorn a Roma\n_START_PARAGRAPH_\nL'any 14, August el va descartar per a ser pretor, per\xc3\xb2 la mort d'aquest emperador va deixar obsolet el vet i Tiberi el va fer elegir amb el seu germ\xc3\xa0 Magi Macer. _NEWLINE_Henry Dodwell (1641-1711) opina que Vel\xc2\xb7lei podia haver estat involucrat en la caiguda de Sej\xc3\xa0 o que potser, prudentment, es va limitar a portar una vida retirada com a historiador i escriptor._NEWLINE_Va morir l'any 31 aC. El seu nom apareix en una inscripci\xc3\xb3 africana.\n_START_SECTION_\nHistoriador\n_START_PARAGRAPH_\nVa escriure una hist\xc3\xb2ria de Roma dirigida a Marc Vinici, que llavors era c\xc3\xb2nsol._NEWLINE_L'obra, en dos llibres, porta el t\xc3\xadtol de C. Velleii Paterculi Historiae Romane ad At Vinicium Cos. Libri II, i va ser probablement escrita l'any 30. Amb pretensions de ser una hist\xc3\xb2ria universal, tracta principalment els temes que afecten Roma. S'inicia amb la destrucci\xc3\xb3 de Troia i acaba l'any 30. Nom\xc3\xa9s inclou una s\xc3\xa8rie de fets, deixant de banda molts d'altres que jutja menys interessants. \xc3\x89s poc imparcial quan parla de Tiberi, al qual elogia excessivament. Les seves fonts son Cat\xc3\xb3, Titus Livi i l'autobiografia d'August. _NEWLINE_Al segle XX, s'ha revalorat la seva obra, ja que molts autors opinen que les seves adulacions cap a Tiberi podrien no ser degudes a un servilisme sin\xc3\xb3 a una adulaci\xc3\xb3 sincera, despr\xc3\xa9s d'haver estat junts durant molts anys servint en l'ex\xc3\xa8rcit. A m\xc3\xa9s, a favor seu cal dir que la seva redacci\xc3\xb3 no \xc3\xa9s gens mon\xc3\xb2tona, sin\xc3\xb3 que va acompanyada d'an\xc3\xa8cdotes i de reflexions morals. Els retrats que fa de persones c\xc3\xa8lebres s\xc3\xb3n remarcables. Les narracions hist\xc3\xb2riques estan complementades amb anotacions de geografia pol\xc3\xadtica, aix\xc3\xad com l'enumeraci\xc3\xb3 de la data de fundaci\xc3\xb3 des de les col\xc3\xb2nies romanes i la llista de les prov\xc3\xadncies. \xc3\x89s l'\xc3\xbanic historiador llat\xc3\xad que no es va descuidar de fer un apartat per parlar de la literatura grega i llatina. El llibre cont\xc3\xa9 tamb\xc3\xa9 informaci\xc3\xb3 biogr\xc3\xa0fica sobre el mateix autor._NEWLINE_El llibre va estar perdut durant anys, fins que el 1515 l'humanista Beatus Rhenanus el va trobar en una abadia de Murbach (Fran\xc3\xa7a) i en va fer una reedici\xc3\xb3. El seu amanuense, Albert Burer, va afegir al final de la c\xc3\xb2pia un ap\xc3\xa8ndix de correccions hist\xc3\xb2riques que en va deduir amb la comparaci\xc3\xb3 amb el C\xc3\xb2dex Murbacensis, avui dia desaparegut."